CELEX: 32015R2344
Language: hu
Date: 2015-12-15 00:00:00
Title: A Bizottság (EU) 2015/2344 végrehajtási rendelete (2015. december 15.) az 575/2013/EU európai parlamenti és tanácsi rendelet értelmében a likvid eszközök rendelkezésre állása tekintetében korlátokkal rendelkező pénznemekre vonatkozó végrehajtás-technikai standardok megállapításáról (EGT-vonatkozású szöveg)

16.12.2015   
            
            
               HU
            
            
               Az Európai Unió Hivatalos Lapja
            
            
               L 330/26
            
         A BIZOTTSÁG (EU) 2015/2344 VÉGREHAJTÁSI RENDELETE
   (2015. december 15.)
   az 575/2013/EU európai parlamenti és tanácsi rendelet értelmében a likvid eszközök rendelkezésre állása tekintetében korlátokkal rendelkező pénznemekre vonatkozó végrehajtás-technikai standardok megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 419. cikke (4) bekezdésére,
   mivel:
   
               (1)
            
            
               Az 575/2013/EU rendelet 412. cikkének (1) bekezdésében megállapított likviditásfedezeti követelmény szerint az intézményeknek rendelkezniük kell likvid eszközökkel, így biztosítva, hogy olyan szintű likviditási puffert tartsanak fenn, amely alkalmas arra, hogy áthidalja a likviditásbeáramlások és likviditáskiáramlások közötti esetleges egyensúlyhiányt.
            
         
               (2)
            
            
               A likviditásfedezeti követelmény részleteit az 575/2013/EU rendelet 460. cikke alapján elfogadott (EU) 2015/61 felhatalmazáson alapuló bizottsági rendelet (2) határozza meg.
            
         
               (3)
            
            
               Ha a likviditásfedezeti követelmény teljesítése érdekében szükséges likvid eszközök iránti indokolt igény nagyobb, mint az adott pénznemben rendelkezésre álló likvid eszközök mennyisége, akkor az 575/2013/EU rendelet 419. cikkének (2) bekezdése szerint az adott pénznem tekintetében egy vagy több eltérés alkalmazandó.
            
         
               (4)
            
            
               E célból meg kell határozni, hogy az eltérést mely pénznemek tekintetében és milyen mértékben lehet alkalmazni.
            
         
               (5)
            
            
               Az Európai Bankhatóság (EBH) elvégezte az indokolt igények értékelését, amihez az illetékes hatóságok rendelkezésre álló legjobb adatait használta az adott pénznemben tartott összes likvid eszköz és a más befektetők által igényelt – vagyis az intézmények likvideszközigényének kielégítésére nem felhasználható – likvid eszközök összegének meghatározására.
            
         
               (6)
            
            
               Az EBH megállapította, hogy a norvég korona (NOK) a likvid eszközök rendelkezésre állása tekintetében korlátokkal rendelkező pénznem. Az EBH ezt a megállapítást még az (EU) 2015/61 felhatalmazáson alapuló rendelet hatálybalépése előtt tette, és a likvid eszközök rendelkezésre állásának értékeléséhez a Bázeli Bankfelügyeleti Bizottság által elfogadott nemzetközi standardokat alkalmazta. Az értékelés az 575/2013/EU rendelet hatályán kívül eső jogalanyok által nem igényelt likvid eszközök összegét vetette össze az intézmények igényével, vagyis az intézmények következő 30 napi becsült, súlyozott nettó készpénzkiáramlásával, figyelemmel a beáramlási korlátra, a likviditási hiányt 3–5 éves időszakban valószínűleg befolyásoló tényezőkre és a likviditásfedezeti követelmény 110 %-os célszámára is.
            
         
               (7)
            
            
               Az EBH értékelése megállapította, hogy a norvég korona tekintetében a likvid eszközök iránti indokolt igény nagyobb, mint a rendelkezésre álló likvid eszközök mennyisége. Az állampapírok a leglikvidebb eszközök közé tartoznak, de Norvégia esetében az állampapír-kibocsátás a kedvező költségvetési helyzet miatt viszonylag korlátozott mértékű. Norvég koronában nemzetközi intézmények és multinacionális fejlesztési bankok is nagy mennyiségben bocsátanak ki kötvényeket, ezek a kibocsátások azonban jellemzően tengerentúli befektetőknek szánt magánkihelyezések, amelyeket az EBH nem tekint likvidnek és rendelkezésre állónak az 575/2013/EU rendelet szerinti értelemben. Végül, az EBH értékelése a Bázeli Bankfelügyeleti Bizottság által elfogadott nemzetközi likviditási standardokon alapult, noha azon értékelésnek, hogy a likvid eszközök iránti indokolt igény jelentősen nagyobb-e, mint az adott pénznemben rendelkezésre álló likvid eszközök mennyisége, a likvid eszközöknek az (EU) 2015/61 felhatalmazáson alapuló rendeletben meghatározott konkrét listáján kell alapulnia. Utóbbi a likvid eszközök tágabb körét állapítja meg, különösen a fedezett kötvények tekintetében. Ez az eltérés azonban nem befolyásolja az EBH azon megállapítását, miszerint a norvég korona tekintetében a likvid eszközök iránti indokolt igény nagyobb, mint a rendelkezésre álló likvid eszközök mennyisége.
            
         
               (8)
            
            
               Az EBH nyilvános konzultációt folytatott az e rendelet alapját képező végrehajtás-technikai standardtervezetről, elemezte az azzal összefüggésben felmerülő lehetséges költségeket és hasznot, továbbá kikérte az 1093/2010/EU európai parlamenti és tanácsi rendelet 37. cikkével összhangban létrehozott banki érdekképviseleti csoport véleményét. A Bizottság az 1093/2010/EU európai parlamenti és tanácsi rendelet (3) 15. cikke szerinti eljárásnak megfelelően módosításokkal hagyta jóvá az EBH által benyújtott végrehajtás-technikai standardtervezetet, miután azt a módosítások indoklásával visszaküldte az EBH-nak. Az EBH ezután hivatalos véleményében támogatta az említett módosításokat, és megerősítette, hogy nem kell módosítani az eredeti végrehajtás-technikai standardtervezetben javasolt azon összeget, amellyel a norvég korona tekintetében a likvid eszközök iránti indokolt igény nagyobb, mint a rendelkezésre álló likvid eszközök mennyisége,
            
         ELFOGADTA EZT A RENDELETET:
   1. cikk
   Az e rendelet mellékletében meghatározott pénznemek tekintetében az 575/2013/EU rendelet 412. cikkében szereplő követelmény teljesítése érdekében szükséges likvid eszközök iránti indokolt igény a mellékletben meghatározott százalékos mértékben nagyobbnak minősül, mint a rendelkezésre álló likvid eszközök mennyisége.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. december 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 1. o.
   
   
      (2)  A Bizottság 2014. október 10-i (EU) 2015/61 felhatalmazáson alapuló rendelete az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről (HL L 11., 2015.1.17., 1. o.).
   
      (3)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
   
      MELLÉKLET
      
         A likvid eszközök rendelkezésre állása tekintetében korlátokkal rendelkező pénznemek listája
      
      
                  Szám
               
               
                  Pénznem
               
               
                  Azon összeg, amellyel a likvid eszközök iránti indokolt igény nagyobb, mint a rendelkezésre álló mennyiség
               
            
                  1.
               
               
                  Norvég korona (NOK)
               
               
                  63 %